《燕中吟》
清代·秦文超

贞女耻自媒，大儒耻自衒。古人藏岩穴，贤声动州县。

安车聘不藏，明王犹北面。季代重制科，词章罗英彦。

士气日以靡，士心日以变。四方窃名流，被褐来畿甸。

滥刻诗与文，彼此相夸诞。朝暮马厩中，欲乘阍吏便。

东阁与西掖，千金重一见。是曰通声气，不惜身卑贱。

有时关节灵，凤池叨首荐。得意骄后生，衣钵相流传。

亦有不得志，奔竞日云倦。譬彼倚市门，色衰遭人谴。

穷通由彼苍，岂必事攀援。徒丧廉耻心，千秋污笔砚。

不见韩范辈，浩气留书卷。

作者简介：秦文超，字伟士，长沙籍无锡人。康熙壬午举人，官浦江知县。有《涵村集》。